Oorsese Bokke nie 'n ramp - Rassie | Netwerk24
Deur Brenden Nel 26 Januarie 2020 14:00
Die magdom Springbokke wat oorsee speel, is eintlik 'n bedekte vir SA Rugby, sê Rassie Erasmus.
Volgens Erasmus het Suid-Afrika tans die beste van twee wêrelde: Skatryk oorsese klubs betaal die salarisse van spelers soos Handré Pollard en Eben Etzebeth, terwyl hulle steeds beskikbaar is om vir die Bokke te speel.
Met die geld wat aan salarisse bespaar word, kan jong talent in Suid-Afrika ontwikkel word, sê Erasmus. En hy is beïndruk met die jong talent wat Suid-Afrikaanse rugby tot sy beskikking het.
Erasmus sê die baie oorsese spelers in die Engelse en Franse ligas strem boonop die ontwikkeling van dié twee lande.
"Daar is byvoorbeeld in die 12 klubspanne in die Engelse Premierliga sewe skrumskakels wat nie kwalifiseer om vir Engeland te speel nie.
"Ons het op Supervlak weliswaar min ervaring, maar as jy die top-20-spelers van Suid-Afrika vat wat in Europa speel, dan betaal Europese rugby hulle gesamentlik bykans R200 miljoen, maar hulle kan steeds vir die Springbokke speel. En al ons plaaslike spelers kan vir ons speel."
Erasmus het verduidelik hoe die beheerliggaam die geveg verloor het om die groot getal Springbokke wat ná verlede jaar vort is, in die land te hou. Hulle was net te duur en die begroting te klein.
"Ons het aanvaar dat ons nie die Handré Pollards of Eben Etzebeths sou kon behou nie, veral omdat ons nie R15 miljoen per speler kan bekostig nie, want ons begroting is maar net so R70 miljoen. As ons vyf van dié spelers kontrakteer, is ons begroting geblaas.
"Nou kan ons bydraes vir 85 spelers maak, en ons het dan nog 'n bietjie oor, so ons hoop om by 120 spelers uit te kom.
"Ek het met die Super-afrigters gesit en ons het oor elkeen van daardie 85 spelers gepraat in terme van kondisionering, wedstrydtyd en voeding."